### (สำเนา)

**ระเบียบสภาเทศบาลตำบลเชียรใหญ่**

**ว่าด้วยหลักเกณฑ์และวิธีการปฏิบัติสำหรับประชาชนผู้เข้าฟัง**

**การประชุมสภาเทศบาลตำบลเชียรใหญ่ พ.ศ. ๒๕๕๕**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

 โดยที่เป็นการสมควรกำหนดระเบียบสภาเทศบาลตำบลเชียรใหญ่ ว่าด้วยหลักเกณฑ์และวิธีการสำหรับให้ประชาชนผู้เข้าฟังการประชุมสภาเทศบาลตำบลเชียรใหญ่ ทั้งนี้ เพื่อให้การประชุมสภาเทศบาล เป็นไปด้วยความสงบเรียบร้อยตามเจตนารมณ์ของระเบียบ กฎหมาย

 อาศัยอำนาจตามความในข้อ ๒๔ วรรคท้าย แห่งระเบียบกระทรวงมหาดไทย ว่าด้วย ข้อบังคับการประชุมสภาท้องถิ่น พ.ศ. ๒๕๔๗ โดยคำแนะนำและเห็นชอบของสภาเทศบาลตำบลเชียรใหญ่ จึงกำหนดระเบียบไว้ ดังนี้

 **ข้อ ๑** ระเบียบนี้เรียกว่า “ระเบียบสภาเทศบาลตำบลเชียรใหญ่ ว่าด้วยหลักเกณฑ์และวิธีการสำหรับให้ประชาชนผู้เข้าฟังการประชุมสภาเทศบาลตำบลเชียรใหญ่ พ.ศ. ๒๕๕๕”

 **ข้อ ๒** ระเบียบนี้ให้ใช้บังคับตั้งแต่วันถัดจากวันที่ประธานสภาลงนามประกาศใช้เป็นต้นไป

 **ข้อ ๓** ในระเบียบนี้

 **“การประชุมสภา”** หมายความว่า การประชุมสภาเทศบาลตำบลเชียรใหญ่

 **“ที่ประชุมสภา”** หมายความว่า ที่ประชุมสภาหรือการประชุมสภาเทศบาลตำบล เชียรใหญ่ หรือการปรึกษาของสภาเทศบาลตำบลเชียรใหญ่

 **“ประชาชน”** หมายความว่า บุคคลธรรมดาทั่วไปหรือตัวแทนนิติบุคคล หรือตัวแทนองค์กร หรือตัวแทนส่วนราชการที่เข้าฟังการประชุมสภาและให้หมายความรวมถึง บุคคลผู้ซึ่งประธานสภามีหนังสือเชิญเข้าร่วมประชุมสภาเป็นคราว ๆ ไป

 **“เจ้าหน้าที่สภา”** หมายความว่า พนักงานเทศบาลหรือพนักงานเจ้าหน้าที่ในสังกัดเทศบาลตำบล ผู้ซึ่งได้รับการแต่งตั้งจากนายกเทศมนตรีตำบลแม่ทะ ให้ทำหน้าที่รักษาความสงบเรียบร้อยของ ที่ประชุมสภา หรือบุคคลผู้ซึ่งประธานสภาร้องขอให้ช่วยเหลือในการรักษาความสงบเรียบร้อยของที่ประชุมสภา

 **“ที่ซึ่งจัดไว้”** หมายความว่า สถานที่ซึ่งกำหนดไว้สำหรับให้ประชาชนผู้เข้าฟังการประชุมสภาเทศบาล

 **“ประธานสภา”** หมายความว่า ประธานสภาเทศบาลตำบลเชียรใหญ่

 **ข้อ ๔** ให้ประธานสภารักษาการให้เป็นไปตามระเบียบนี้ และให้มีอำนาจตีความวินิจฉัยปัญหา เมื่อมีปัญหาโต้แย้งเกี่ยวกับการปฏิบัติตามระเบียบนี้ หรือกรณีที่ไม่ได้กำหนดไว้ในระเบียบนี้ ให้ประธานสภาเป็นผู้วินิจฉัยและมีคำสั่ง คำวินิจฉัยและคำสั่งของประธานสภา ตามความในระเบียบนี้ ให้เป็นที่สุด

 **ข้อ ๕** ที่ประชุมสภาเป็นสถานที่ควรแก่การเคารพ ประชาชนผู้เข้าฟังการประชุมสภาจะต้อง แต่งกายสุภาพและประพฤติตนให้เรียบร้อยอย่างวิญญูชนทั่ว ๆ ไป พึงปฏิบัติและอยู่ ณ ที่ซึ่งจัดไว้

 **ข้อ ๖** ประชาชนผู้เข้าฟังการประชุมสภาจะต้องลงชื่อและรับบัตร ตามที่เจ้าหน้าที่สภากำหนด โดยจะต้องติดบัตรซึ่งได้รับจากเจ้าหน้าที่สภาไว้ที่อกเสื้อด้านซ้ายของตนเอง ตลอดระยะเวลาการเข้าฟังการประชุมสภา

 **ข้อ ๗** ในระหว่างเข้าฟังการประชุมสภา หรือในขณะที่กำลังประชุมสภา ห้ามประชาชนหรือผู้ใดเข้าไปในสถานที่อื่นใดซึ่งมิใช่ที่ซึ่งจัดไว้ และห้ามกระทำการดังต่อไปนี้

(๗.๑) กล่าวถ้อยคำใด ๆ หรือยื่นเอกสารต่อที่ประชุมสภา หรือนำวัตถุใด ๆ มาแสดงในที่ประชุมสภา

(๗.๒) พูดคุยส่งเสียงดัง อันเป็นการรบกวนการประชุมสภาของที่ประชุมสภา

(๗.๓ สูบบุหรี่หรือสิ่งเสพติดมึนเมาอื่นใด

(๗.๔) แสดงกิริยาอันพึงรังเกียจหรือไม่สุภาพเรียบร้อย

(๗.๕) ใช้เครื่องมือสื่อสารใด ๆ เป็นต้นว่า การใช้โทรศัพท์มือถือในระหว่างการเข้าฟังการประชุมสภา

(๗.๖) พกพาอาวุธ สิ่งเทียมอาวุธ หรือวัตถุอันตราย สิ่งผิดกฎหมาย เข้าไปฟังการประชุมสภา

(๗.๗) ก่อกวนความสงบเรียบร้อยหรือกระทำการให้เสื่อมเสียเกียรติของที่ประชุมสภา

(๗.๘) ถ่ายภาพหรือบันทึกภาพการประชุมสภา หรือกระทำการอื่นใดในลักษณะดังกล่าวที่ไม่เหมาะสมและอาจก่อให้เกิดความเสียหายแก่สภาเทศบาลได้

(๗.๘) ขัดคำวินิจฉัยหรือคำสั่งของประธานสภา

**ข้อ ๘** ประชาชนผู้ซึ่งสนใจหรือประสงค์เข้าฟังการประชุมสภาเป็นหมู่คณะตั้งแต่ ๑๐ คน ขึ้นไป จะต้องแจ้งเป็นหนังสือต่อประธานสภาให้ทราบล่วงหน้าก่อนการประชุมสภาไม่น้อยกว่า ๓ วัน

**ข้อ ๙** ในระหว่างเข้าฟังการประชุมสภา หรือในขณะที่กำลังประชุมสภา ถ้าประชาชนคนใดละเมิดระเบียบนี้ หือกระทำการฝ่าฝืนระเบียบนี้ ให้ประธานสภามีอำนาจตักเตือน ห้ามปราม หรือสั่งให้บุคคลผู้ละเมิดหรือกระทำการฝ่าฝืนออกไปเสียจากที่ประชุมสภาก็ได้

**ข้อ ๑๐** ในกรณีที่ประชาชนคนใดขัดคำสั่งประธานสภา หรือก่อกวนความสงบเรียบร้อยหรือกระทำการอันเสื่อมเสียเกียรติของที่ประชุมสภา ประธานสภามีอำนาจสั่งให้บุคคลผู้นั้นหยุดกระทำนั้น หรือออกไปจากห้องประชุมสภา หรือสถานที่ประชุมสภา โดยมีหรือไม่มีกำหนดเวลาหรือเงื่อนไขอื่นก็ได้

**ข้อ ๑๑** ในกรณีที่ประธานสภา สั่งให้ประชาชนคนใดออกจากห้องประชุมสภา หรือออกจากที่ประชุมสภา หรือออกจากที่ซึ่งจัดไว้ หากบุคคลผู้นั้นขัดขืน ประธานสภามีอำนาจสั่งเจ้าหน้าที่สภาหรือบุคคลอื่นที่ประธานสภาร้องขอให้ช่วยเหลือในการรักษาความสงบเรียบร้อยของที่ประชุมสภา นำตัวบุคคลผู้นั้นออกจากห้องประชุมสภา หรือออกจากที่ประชุมสภา หรือออกไปให้พ้นบริเวณที่ประชุมสภาก็ได้

 ประกาศ ณ วันที่ ๒๙ เดือนพฤษภาคม พ.ศ. ๒๕๕๕

 พิชัย โปณะทอง

(นายพิชัย โปณะทอง)

ประธานสภาเทศบาลตำบลเชียรใหญ่